Waqt is-summit bejn il-pajjiżi tal-Unjoni Ewropea u l-pajjiżi Afrikani li qed isir fi Brussel, il-Prim Ministru Joseph Muscat mistenni jiltaqa’ ma diversi kapijiet ta’ stati Afrikani bil-għan li jiddiskuti relazzjonijiet bilaterali kif ukoll l-imigrazzjoni illegali fost oħrajn. Il-maġġoranza kbira ta’ immigranti li jiġu f’pajjiżna jigu minn pajjiżi afrikani bħas-Somalia u n-Niġerja. Din ser tkun qed titqies bħala okkażjoni biex jinbdew u jissaħħu r-relazzjonijiet diplomatiċi li għandhom iwasslu biex isir aktar xogħol ta’ ripatrijazzjoni lejn il-pajjiżi tal-oriġini tal-immigranti li jaslu f’pajjiżna. Il-Prim Ministru mistenni jiffoka wkoll fuq il-qasam tal-enerġija b’mod partikolari interkonnessjonijiet ma’ pajjiżi tal-Afrika ta’ Fuq. Dan il-punt qam ukoll fl-aħħar kunsill Ewropew li kkonkluda li l-Mediterran huwa mportanti li l-Unjoni Ewropea tħares lejn l-interkonnesjonijiet anke lejn in-naħa t’isfel tal-Ewropa. Fl-aġenda tal-summit l-Unjoni Ewropea ser tkun qed tgħati appoġġ akbar lill-pajjiżi Afrikani mil-lat ta’ sigurtà fil-kontinent. Ser tingħata importanza lill-istabbiltà tal-pajjiżi Afrikani , filwaqt li ser ikunu diskussi inċetivi għall-investiment biex jistimulaw it-tkabbir ekonomiku f’pajjiżi Afrikani. Minbarra l-aġenda ta’ dan is-summit, il-Prim Ministru Joseph Muscat u l-Ministru tal-Affariijet Barranin George Vella mistennija jkollhom għadd ta’ laqgħat bilaterali ma’ diversi pajjiżi Afrikani.